## Barrachina: “El Govern d’Espanya no pot continuar retallant els drets d’aigua dels nostres agricultors i dels nostres consumidors”

*** El conseller d’Agricultura lamenta que “s’estiga valorant la possibilitat d’excloure l’ús de l’aigua de la dessaladora de Torrevieja per a compensar la fatalitat de l’eliminació del transvasament Tajo-Segura”**

El conseller d’Agricultura, Aigua, Ramaderia i Pesca, Miguel Barrachina, ha assenyalat que “en este moment de falta d’aigua, el Govern d’Espanya no pot continuar retallant els drets d’aigua dels nostres agricultors i dels nostres consumidors”.

Barrachina ha llançat un missatge de rebuig després de conéixer la notícia del repartiment d’aigua dessalada per part de la Confederació Hidrogràfica del Segura.

“No és possible que aquells que han perpetrat 26 retallades del transvasament Tajo-Segura sense un aval tècnic i només per motius polítics, que han generat greus problemes per als regants i agricultors de la Comunitat Valenciana, essencialment de la província d’Alacant, que els mateixos que han determinat que en 2027 l’aigua que ja teníem, més de 100 hectòmetres cúbics, que provocaria la tala de milions d’arbres, en este moment estiguen valorant també la possibilitat d’excloure l’ús de l’aigua de la dessaladora de Torrevieja per a compensar la fatalitat de l’eliminació del transvasament Tajo-Segura”.

“Els demanem que deixen d’assetjar la Comunitat Valenciana i que el Partit Socialista i Compromís se sumen a la Mesa de l’Aigua junt amb regants, agricultors i universitats, proposta pel president Mazón per a la Comunitat”.

Cal recordar que el conseller va reclamar la setmana passada al Govern d’Espanya diàleg i racionalitat, perquè al seu juí les regles d’explotació del transvasament han de ser acordades i pactades, “i perquè es furten 100 hectòmetres cúbics d’aigua a la Comunitat Valenciana, Múrcia i Andalusia, i, en canvi, s’envien més 3.000 hectòmetres cúbics, per damunt dels pactes, a Portugal, que ningú aprofita”.

En paraules de Miguel Barrachina, l’alternativa al transvasament és “el desert per a milers d’agricultors, milers d’hectàrees d’horta i milions d’arbres que es talaran si no arriba l’aigua”.

Fecha: 20/08/2024